РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/479-13

16. децембар 2013. године

Б е о г р а д

З А П И С Н И К

59. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 5. ДЕЦЕМБРА 2013. ГОДИНЕ

 Седница Одбора је почела у 17,40 часова.

 Седницом је председавала Весна Ковач, председница Одбора.

 Поред председника Одбора, седници су присуствовали чланови Одбора: Зоран Антић, Верољуб Арсић, Војислав Вујић, Жика Гојковић, Божидар Ђелић, Зоран Касаловић, Радмило Костић, Золтан Пек, Aлександар Сенић, Драган Томић и Момо Чолаковић и заменици чланова Одбора Мирјана Марјановић (заменик Душице Николић) и Владимир Маринковић (заменик др Милорада Мијатовића).

 Седници нису присуствовали чланови Одбора: Бојан Ђурић, Радојко Обрадовић, Ђорђе Стојшић, нити њихови заменици.

 Седници је присуствовао и Зоран Пралица, заменик присутног члана Одбора Радмила Костића и народни посланик, Снежана Пауновић.

 Присутни су били и народни посланик др Небојша Стефановић, председник, Јана Љубичић, генерални секретар и Мирјана Радаковић, помоћник генералног секретара Народне скупштине.

 На позив председнице Одбора, седници су присуствовали: Лазар Крстић, министар финансија, Никола Ћорсовић, државни секретар у Министарству финансија, Ирина Стевановић Гавровић, помоћник министра финансија и Нада Мирковић, начелник Одељења за буџет.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о изменама и допунама Закона о буџетском систему, у појединостима;

2. Разматрање Предлога закона о измени Закона о пензијском и инвалидском осигурању, у појединостима;

3. Разматрање Предлога закона о изменама и допунама Закона о порезу на доходак грађана, у појединостима;

4. Разматрање Предлога закона о изменама и допунама Закона о дувану, у појединостима;

5. Разматрање Предлога закона о изменама Закона о порезу на додату вредност, у појединостима;

 6. Разматрање Предлога закона о изменама и допунама Закона о порезу на добит правних лица, у појединостима;

 7. Разматрање Предлога закона о изменама и допунама Закона о пореском поступку и пореској администрацији, у појединостима;

 8. Разматрање Предлога закона о изменама и допунама Закона о доприносима за обавезно социјално осигурање, у појединостима;

 9. Разматрање Предлога закона о измени Закона о платама државних службеника и намештеника, у појединостима;

10. Разматрање Предлога закона о умањењу нето прихода лица у јавном сектору, у појединостима;

11. Разматрање Предлога закона о изменама Закона о враћању одузете имовине и обештећењу, у појединостима;

 12. Р а з н о.

.

**Прва тачка дневног реда** - ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О БУЏЕТСКОМ СИСТЕМУ

 Одбор је обавио претрес у појединостима о члановима на које су поднети амандмани и о амандманима којима је предлажено уношење нових одредаба. С обзиром да је претрес обављен у времену између завршеног начелног претреса и отварања претреса предлога закона у појединостима на седници народне скупштине, Одбор је одлучио да поднесе амандман на члан 6. Предлога закона.

 У претресу о Амандману на члан 1. Предложеног закона, који је поднела народни посланик Горица Мојовић, изнето је мишљење да Влада није обраћала довољно пажње на културне установе, односно позоришта и радио станице у којима су запослени ангажовани, у готово половини случајева, по основу уговора о делу и да ће предложено решење донети проблеме у функционисању ових институција. Након изнетих примедби, преставник предлагача је појаснио да решење дато у Предлогу закона оставља довољно простора да тело Владе препозна ове институције у којима се на редовној бази ангажује више од 10% запослених на овакав начин и да је ова одредба била неопходна због увођења евиденције и дисциплине у запошљавању. Влада је мишљења да ће проблем бити превазиђен прихватањем амандмана на овај члан који су поднеле народни посланици Весна Ковач и Славица Савељић.

 Чланови Одбора Божидар Ђелић и Верољуб Арсић и народни посланик Снежана Пауновић су изнели Одбору своје предлоге за измене и/или допуне члана 6. Предлога закона.

 Божидар Ђелић је изнео мишљење да рестриктивне мере запошљавања не би требало да доведу у питање аутономију универзита. Предложио је Одбору да се у члану 6. Предлога закона, после речи: „не односе се на“, додају се речи:“ наставно и научно особље високошколске установе и научног института,“. Истакао је да већина запослених у систему високог образовања и науке раде на одређено време, на уговор од 3 до 5 година. Изнео је и мишљење да одредбе члана 1. Предлога закона нису у складу са Законом о високом образовању. Одбор није прихватио предлог (два члана Одбора гласала су „за“).

 Снежана Пауновић је предложила Одбору за финансије, републички буџет и контролу трошења јавних средстава да се у члану 6. Предлога закона, после речи: „директори јавних предузећа“, додају се речи:“ на директоре и све запослене у друштвима капитала који нису директни или индиректни корисници буџета Републике Србије,“. Изнела је мишљење да је великим привредним системима потребно више времена за прилагођавање рестриктивним мерама. Навела је пример Аеродрома „Никола Тесла“ који трнутно има 471 запосленог и да је процена да ће се број летова у 2014. години повећати за 70%. У образложењу је навела да ће, уколико Одбор прихвати прелог и поднесе амандман на члан 6. Предлога закона, бити потребна и измена члана 7. Предлога закона у следећем тексту: „Овај закон ступа на снагу наредног дана од дана објављивања у Службеном гласнику Републике Србије, а одредбе члана 1. овог закона које се односе на ограничење укупног броја запослених на одређено време због повећаног обима посла, лица ангажованих по уговору о делу, уговором о привременим пословима, преко омладинске и студентске задруге и лица ангажованих по другим основама код корисника јавних средстава и друштава која нису директни или индиректни корисници буџета Републике Србије на које се овај рок односи и на запослене на неодређено време, примењује се од 1. марта 2014. године“. Лазар Крстић, министар финансија је истакао да ће тело Владе благовремено одобравати запошљавање у оним предузећима где постоји потреба за додатним запошљавањем и да из тог разлога не може да прихвати предлог. Одбор није прихватио предлог (четири члана Одбора гласала су „за“).

 Верољуб Арсић је истакао да је Народна скупштина носилац уставотворне и законодавне власти и врши контролну функцију над радом извршне власти на посредан и непосредан начин. Посредан начин контроле над радом извршне власти је разматрање извештаја независних регулаторних тела која врше контролу над радом извршне власти и која о томе подносе извештаје и одговарају за свој рад Народној скупштини. Због тога је потребно Народну скупштину Републике Србије, као и независна тела која јој одговарају за свој рад изузети из овог члана, па је предложио измене члана 6. Предлога закона. Одбор је прихватио предлог (тринаест чланова Одбора гласала су „за“) и поднео Амандман на члан 6. Предлога закона, који је прихватио и представник предлагача- текст амандмана са образложењем дат је у прилогу.

 У дискусији су учествовали: Золтан Пек, Божидар Ђелић, Владимир Маринковић, Момо Чолаковић, Верољуб Арсић, Зоран Касаловић, Снежана Пауновић и Лазар Крстић.

 Одбор је о обављеном претресу у појединостима поднео Народној скупштини извештај:

 Одбор је, у складу са чланом 164. став 1. Пословника Народне скупштине, размотрио амандмане поднете на Предлога закона о изменама и допунама Закона о буџетском систему.

I

 Одбор је одлучио да предложи Народној скупштини **да прихвати** следеће амандмане:

* на члан 1, који су заједно поднели народни посланици Весна Ковач и Славица

Савељић (једанаест „за“);

* на члан 2, који је *са исправком* поднео народни посланик Млађан Динкић (девет

„за“);

* на члан 7, који су *са исправком* заједно поднеле народни посланици Весна Ковач и

Славица Савељић (десет „за“).

II

 Oдбор је одлучио да предложи Народној скупштини **да одбије** следеће амандмане:

* на члан 1, који је поднео народни посланик Мирко Чикириз ( један „за“);
* на члан 1, који је поднео народни посланик Божидар Ђелић Чикириз ( два „за“);
* на члан 1, који су заједно поднели народни посланици Ненад Поповић, Душица

Морчев, Горица Гајић, Бојана Божанић и Мирослав Петковић ( нико „за“);

* на члан 1, који су заједно поднели народни посланици Теодора Влаховић и Нада

Колунџија ( два „за“);

* на члан 1, који је поднела народни посланик Горица Мојовић ( три „за“);
* на члан 1, који су заједно поднели народни посланици Јована Јоксимовић, Иван

Јовановић, Јована Механџић Ђурђић и Радослав Миловановић ( два „за“);

* на члан 1, који је поднео народни посланик Бојан Ђурић ( нико „за“);
* на члан 1, који је поднео народни посланик Синиша Лазић Мојовић ( два „за“);
* на члан 1, који је поднела народни посланик Гордана Чомић ( два „за“);
* на члан 1, који је поднела народни посланик Љиљана Лучић ( два „за“);
* на члан 1, који је *са исправком* поднео народни посланик Срђан Миливојевић ( два

„за“);

* на члан 1, који су *са исправком* заједно поднели народни посланици Милан

Лапчевић, Дејан Михајлов и Александар Пејчић ( нико „за“);

* на члан 2, који је поднео народни посланик Божидар Ђелић ( два „за“);
* на члан 3, који је поднела народни посланик Гордана Чомић ( два „за“);
* на члан 3, који су заједно поднели народни посланици Теодора Влаховић и Нада

Колунџија ( три „за“);

* на члан 4, који су заједно поднели народни посланици Ненад Поповић, Душица

Морчев, Горица Гајић, Бојана Божанић, Милан Лапчевић и Мирослав Петковић

( нико „за“);

* на члан 5, који је поднела народни посланик Јудита Поповић ( нико „за“);
* на члан 5, који је поднео народни посланик Божидар Ђелић ( два „за“);
* на члан 5, који су заједно поднеле народни посланици Теодора Влаховић и Нада

Колунџија ( два „за“);

* на члан 6, који су заједно поднели народни посланици Теодора Влаховић и Нада

Колунџија ( два „за“);

* на члан 6, који је поднео народни посланик Бојан Ђурић ( нико „за“);
* на члан 6, који су заједно поднели народни посланици Весна Ковач и Славица

Савељић ( један „за“);

* на члан 6, који су заједно поднели народни посланици Јована Јоксимовић, Иван

Јовановић, Јована Механџић Ђурђић и Радослав Миловановић ( два „за“).

III

 На основу члана 157. став 6. и члана 161. став 1. Пословника Народне скупштине, Одбор је одлучио да поднесе амандман на члан 6. Предлог закона о изменама и допунама Закона о буџетском систему:

А М А Н Д М А Н

У Предлогу закона, члан 6. мења се и гласи:

 „Одредбе члана 1. овог закона, које се односе на забрану заснивања радног односа са новим лицима ради попуњавања слободних, односно упражњених радних места код корисника јавних средстава до 31. децембра 2015. године и одредбе члана 5.овог закона, не односе се на запослене у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенцијеза борбу против корупције, Републичке комисије за заштиту права у поступцим ајавних набавки, Комисије за заштиту конкуренције, Комисије за хартије од вредности, Фискалног савета, Републичке радиодифузне агенције и Агенције за енергетику Републике Србије.

 Одредбе члана 1. овог закона, које се односе на забрану заснивања радног односа са новим лицима ради попуњавања слободних, односно упражњених радних места код корисника јавних средстава до 31. децембра 2015. године и одредбе члана 5.овог закона, не односе се и на судије, јавне тужиоце и заменике јавних тужилаца, наставно особље високошколске установе и научно и истраживачко особље научноистраживачке организације акредитоване у складу са законом, на изабрана, постављена и именована лица у државним органима и органима јединица територијалне аутономије и локалне самоуправе, као и на директоре јавних предузећа, друштава капитала, установа и јавних агенција чији су оснивачи Република Србија или јединице територијалне аутономије, односно локалне самоуправе.

 Радни однос са новим лицима, односно ангажовање лица по уговору о делу, по уговору о привременим и повременим пословима, преко омладинске и студентске задруге, као и ангажовање лица по другим основима у Народној скупштини и независним државним органима и организацијама из става 1. овог члана које бира Народна скупштина, може се засновати, односно лица ангажовати уз сагласност одбора Народне скупштине надлежног за административно-буџетска питања."

Образложење

 Предложеним амандманом круг лица на које се не односи примена чл. 1 и 5. Предлога закона допуњује се запосленима у Народној скупштини и независним државним органима које бира Народна скупштина.

 Полазећи од Уставног начела о подели власти, осим запослених у органима судске власти, неопходно је изузети од примене овај предлог закона на запослене у Народној скупштини, која је носилац уставотворне и законодавне власти, и на запослене у наведеним независним државним органима и организацијама које бира Народна скупштина, а који остварују и помажу Народној скупштини у остваривању контролне функције према органима извршне власти. У складу са чл. 7. и 15. Закона о Народној скупштини, поред представничке, законодавне и изборне, Народна скупштина врши и контролну функцију која је све значајнија са аспекта праћења рада Владе и других органа извршне власти и примене донетих закона. У том смислу, посебним законима су успостављени наведени државни органи, који Народној скупштини помажу у остваривању контролне функције и за свој рад су одговорни једино Народној скупштини која их бира, те је неопходно да се на исти начин изузму и запослени у тим независним државним органима. Из истих разлога, сагласност за заснивање радног односа у Народној скупштини и у независним државним органима и организацијама које бира Народна скупштина не може да даје тело Владе, односно орган извршне власти који се контролише од стране Народне скупштине и наведених независних државних органа, већ сагласност може да да једино тело Народне скупштине, којој су ови државни органи одговорни за свој рад.

 Такође, осим лица која су изузета у члану 6. Предлога закона, овим амандманом изузимају се и наставно особље високошколске установе и научно и истраживачко особље научноистраживачке организације акредитоване у складу са законом, имајући у виду да је Уставом зајемчена аутономија универзитета, вискошколских и научних установа.

 Усвајањем предложеног амандмана омогућава се да Народна скупштина и наведени државни органи и организације остварују Уставом и законом утврђену надлежност.

 Представник предлагача закона је на седници Одбора прихватио амандман Одбора.

 За известиоца Одбора на седници Народне скупштине одређена је Весна Ковач, председник Одбора.

**Друга тачка дневног реда** - ПРЕДЛОГ ЗАКОНА О ИЗМЕНИ ЗАКОНА О ПЕНЗИЈСКОМ И ИНВАЛИДСКОМ ОСИГУРАЊУ

 У претресу у појединостима је изнето мишљење да раст пензија неће пратити раст инфлације и да ће то довести до додатног пада куповне моћи пензионера. Изнета је примедба да се приликом предлагања измена Закона није водило рачуна о чињеници да је велика разлика између најсиромашнијих пензионера и оних имућнијих. У дискусији је учествовао Божидар Ђелић.

 Одбор је размотрио амандмане поднете на чл. 1. и 2. Предлога закона, о чему је поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлога закона о измени Закона о пензијском и инвалидском осигурању

 Oдбор је одлучио да предложи Народној скупштини **да одбије** следеће амандмане:

* на члан 1, који су у истоветном тексту поднели народни посланик Божидар Ђелић

и заједно поднели народни посланици Ненад Поповић, Горица Гајић, Душица Морчев, Бојана Божанић и Мирослав Петковић ( два „за“);

* на члан 1, који је поднео народни посланик Срђан Миливојевић ( два „за“);
* на члан 2, који су заједно поднели народни посланици Ненад Поповић, Горица

Гајић, Душица Морчев, Бојана Божанић и Мирослав Петковић ( нико „за“).

 За известиоца Одбора на седници Народне скупштине одређена је Весна Ковач, председник Одбора.

**Трећа тачка дневног реда** - ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕЗУ НА ДОХОДАК ГРАЂАНА

 Одбор је размотрио поднете амандмане на Предлог закона и поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлога закона о изменама и допунама Закона о порезу на доходак грађана.

I

 Одбор је одлучио да предложи Народној скупштини **да прихвати** амандман на члан 14., који је заједно поднела група од 65 народних посланика посланичке групе Српска напредна странка (десет „за“).

II

 Oдбор је већином гласова одлучио да предложи Народној скупштини **да одбије** амандман на члан 1., који су заједно поднели народни посланици Душица Морчев, Милан Лапчевић и Александар Пејчић (нико није гласао „за“).

 За известиоца Одбора на седници Народне скупштине одређена је Весна Ковач, председник Одбора.

**Четврта тачка дневног реда** - ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ДУВАНУ

Одбор је размотрио амандман на члан 2. Предлога закона и поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о дувану

 Oдбор је одлучио да предложи Народној скупштини **да одбије** амандман на члан 2., који је поднео народни посланик Ђорђе Стојшић (нико није гласао „за“).

 За известиоца Одбора на седници Народне скупштине одређена је Весна Ковач, председник Одбора.

**Пета тачка дневног реда** - ПРЕДЛОГ ЗАКОНА О ИЗМЕНАМА ЗАКОНА О ПОРЕЗУ НА ДОДАТУ ВРЕДНОСТ

 Након краће дискусије о ефектима овог закона, у којој су учествовали Божидар Ђелић, Верољуб Арсић и Лазар Крстић, Одбор је размотрио амандмане поднете на Предлог закона и поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама Закона о порезу на додату вредност.

 Oдбор је одлучио да предложи Народној скупштини **да одбије** следеће амандмане:

* на члан 1, који су у истоветном тексту заједно поднели народни посланици: Млађан

Динкић и Владимир Илић, заједно поднели народни посланици Божидар Ђелић, Гордана Чомић и Јанко Веселиновић, заједно поднели народни посланици Ненад Поповић, Душица Морчев, Горица Гајић, Бојана Божанић, Милан Лапчевић и Мирослав Петковић и заједно поднели народни посланици Душан Петровић, Сања Чековић, Миодраг Ђидић, Бошко Ристић, Милован Марковић, Небојша Зеленовић и Златко Драгосављевић (пет „за“, осам „није гласало“);

* на члан 1, који су заједно поднеле народни посланици Милица Војић Марковић и

Донка Бановић (нико није гласао „за“);

* на члан 1, који је поднео народни посланик Ђорђе Стојшић (шест„за“, осам „није

 гласало“);

* на члан 1, који је поднео народни посланик Срђан Миливојевић (два „за“, тринаест „није гласало“);
* на члан 1, који је поднела народни посланик Теодора Влаховић (два „за“, дванаест

 „није гласало“);

* на члан 2, који су заједно поднели народни посланици Божидар Ђелић, Гордана Чомић и Јанко Веселиновић (два„за“, дванаест „није гласало“).

 За известиоца Одбора на седници Народне скупштине одређена је Весна Ковач, председник Одбора.

**Шеста тачка дневног реда** - ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕЗУ НА ДОБИТ ПРАВНИХ ЛИЦА

 Одбор је размотрио амандмане поднете на Предлог закона. У претресу су учествовали Божидар Ђелић, Александар Сенић, Весна Ковач и Лазар Крстић. Постављено је питање оправданости предложених мера и изнето мишљење да су мере само теоретски утемељене и нису оправдане у овом тренутку јер немају буџетски ефекат у наредној години, тј. нема уштеда, а могу довести до смањења инвестиција. Изнето је и мишљење да ће мере довести до успоравања привредног раста. Изнето је и мишљење да ће ове мере које ступају на снагу од 1. јануара 2014. године, довести у неповољан положај инвеститоре који су одлуку о инвестирању у Србији донели на бази постојећих закона, да ће се дестимулисати реинвестирање добити, као и мишљење да је одлагање ових мера неприхватљиво због тежине ситуације у којој се земља налази и средњорочне стабилности. Представник предлагача је истакао да ће се буџетски ефекат видети у току 2015. и 2016. године, као и да ће се предложеним мерама постићи макрофискална консолидација и дати значајан допринос предвидивој и сигурнијој будућности.

Након претреса у појединостима, Одбор је поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама и допунама Закона о порезу на добит правних лица.

 Oдбор је одлучио да предложи Народној скупштини **да одбије** следеће амандмане:

* на члан 1, који су у истоветном тексту заједно поднели народни посланици: Млађан

Динкић и Владимир Илић, заједно поднели народни посланици Балша Божовић, Божидар Ђелић и Срђан Миливојевић и заједно поднели народни посланици Ненад Поповић, Горица Гајић, Душица Морчев, Бојана Божанић, Мирослав Петковић и Милан Лапчевић (четири „за“);

* на члан 2, који су у истоветном тексту заједно поднели народни посланици: Балша

Божовић, Божидар Ђелић, и Срђан Миливојевић и заједно поднели народни посланици Ненад Поповић, Горица Гајић, Душица Морчев, Бојана Божанић, Мирослав Петковић и Милан Лапчевић (два„за“);

* на члан 2, који је поднела народни посланик Олгица Батић (нико није гласао „за“);
* на члан 3, који су у истоветном тексту заједно поднели народни посланици: Млађан

Динкић и Владимир Илић, заједно поднели народни посланици Балша Божовић, Божидар Ђелић и Срђан Миливојевић и заједно поднели Ненад Поповић, Горица Гајић, Душица Морчев, Бојана Божанић, Мирослав Петковић и Милан Лапчевић Батић (три „за“);

* на члан 3, који је поднео народни посланик Александар Сенић (два „за“);
* на члан 4, који су истоветном тексту заједно поднели народни посланици: Балша

Божовић, Божидар Ђелић и Срђан Миливојевић и заједно поднели народни посланици Ненад Поповић, Горица Гајић, Душица Морчев, Бојана Божанић, Мирослав Петковић и Милан Лапчевић (два „за“);

* на члан 4, који је поднео народни посланик Александар Сенић (два „за“).

 За известиоца Одбора на седници Народне скупштине одређена је Весна Ковач, председник Одбора.

**Седма тачка дневног реда** - ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕСКОМ ПОСТУПКУ И ПОРЕСКОЈ АДМИНИСТРАЦИЈИ

 Одбор је размотрио амандмане поднете на Предлог закона и током претреса су постављена питања о реформи пореске политике и поједностављења односа и процедура између пореских корисника и преске управе. Предвиђени период од два месеца ће се искористити за тестирање новог система и мада ће се радити паралелно, то ће бити значајно, јер ће се утврдити да ли систем добро функционише и биће довољно времена да се исправе евентуалне грешке.

 Након претреса у појединостима и дискусије у којој су учествовали Божидар Ђелић, Верољуб Арсић и Лазар Крстић, Одбор је поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама и допунама Закона о пореском поступку и пореској администрацији.

 Oдбор је одлучио да предложи Народној скупштини **да прихвати** следеће амандмане:

* на члан 4, који је заједно поднела група од 65 народних посланика Посланичке

групе Српска напредна странка (девет „за“);

* на члан 10, који је заједно поднела група од 65 народних посланика Посланичке

групе Српска напредна странка (девет „за“);

* на члан 11, који је заједно поднела група од 65 народних посланика Посланичке

групе Српска напредна странка (девет „за“).

 За известиоца Одбора на седници Народне скупштине одређена је Весна Ковач, председник Одбора.

**Осма тачка дневног реда** - Разматрање Предлога закона о изменама и допунама Закона о доприносима за обавезно социјално осигурање, у појединостима

 На Предлог закона о изменама и допунама Закона о доприносима за обавезно социјално осигурање није било поднетих амандмана, нити је било предлога за подношење амандмана Одбора.

**Девета тачка дневног реда** - Разматрање Предлога закона о измени Закона о платама државних службеника и намештеника, у појединостима

 На Предлог закона о изменама и допунама Закона о доприносима за обавезно социјално осигурање није било поднетих амандмана, нити је било предлога за подношење амандмана Одбора.

**Десета тачка дневног реда** - ПРЕДЛОГ ЗАКОНА О УМАЊЕЊУ НЕТО ПРИХОДА ЛИЦА У ЈАВНОМ СЕКТОРУ

 Одбор је размотрио амандмане поднете на Предлог закона и у претресу је постављено питање о процени Министарства финансија у којој мери ће на буџет Републике Србије утицати прихватање Амандмана на члан 1. Предлога закона који је поднела група од 65 народних посланика Посланичке групе Српска напредна странка. Представник предлагача је истакао да приходи у буџету неће бити значајно смањени прихватањем наведеног Амандмана, јер је за Србију најважније да јавна предузећа буду у ситуацији да издрже тржишну конкуренцију, а остаће конкурентана уколико се спречи одлив стручних кадрова. У дискусији су учествовали Божидар Ђелић, Верољуб Арсић, Александар Сенић и Лазар Крстић.

 Божидар Ђелић и Верољуб Арсић предложили су Одбору измену члана 2. Предлога закона. Божидар Ђелић је предлог образложио чињеницом да уколико неки субјекат у јавном сектору добије додатна средства од јавног предузећа или неког другог дела јавног сектора, та средства треба да улазе у основицу која се опорезује, али ако средства долазе из приватног сектора у складу са законом, или из европских фондова, то није упутно да буду опорезована. Верољуб Арсић је поднео Одбору садржински истоветан предлог за подношење амандмана Одбора са образложењем, са којим се сагласио и представник предлагача. „За“ подношење овог Амандмана Одбора на члан 2. Предлога закона гласало је 10 народних посланика.

 Након претреса у појединостима, Одбор је поднео Народној скупштини следећи

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлога закона о умањењу нето прихода лица у јавном сектору.

I

 Одбор је одлучио да предложи Народној скупштини **да прихвати** амандман на члан 1, који је заједно поднела група од 65 народних посланика Посланичке групе Српска напредна странка (девет „за“).

II

 Oдбор је одлучио да предложи Народној скупштини **да одбије** следеће амандмане:

* на члан 1, који је поднела народни посланик Нада Колунџија (два „за“);
* на члан 1, који су заједно поднели народни посланици Синиша Ковачевић и Милан

Лапчевић (нико није гласао „за“);

* на члан 1, који су заједно поднели народни посланици Ненад Поповић, Душица Морчев, Горица Гајић, Бојана Божанић и Мирослав Петковић (нико није гласао „за“);
* на члан 2, који су заједно поднели народни посланици Божидар Ђелић, Љубан Панић и Јована Јоксимовић (два „за“);
* на члан 2, који је поднела народни посланик Нада Колунџија (један „за“);
* на члан 2, који је поднела народни посланик Теодора Влаховић (два „за“);
* на наслов изнад члана 3. и члан 3, који су заједно поднели народни посланици Љубан Панић, Јована Јоксимовић и Божидар Ђелић (два „за“);
* на члан 3, који су заједно поднели народни посланици Борислав Стефановић и

Срђан Миливојевић (два „за“);

* на члан 3, који је поднела народни посланик Нада Колунџија (један „за“);
* којим се после члана 3. додаје члан 3а, који су заједно поднели народни посланици

Душан Петровић, Сања Чековић, Миодраг Ђидић, Бошко Ристић, Милован Марковић, Небојша Зеленовић и Златко Драгосављевић (нико није гласао „за“);

* на члан 4, који је поднела народни посланик Теодора Влаховић (нико није гласао „за“);
* на члан 4, који је поднела народни посланик Нада Колунџија (два „за“);
* на члан 5, који је поднела народни посланик Нада Колунџија (два „за“) ;
* на члан 6, који је поднела народни посланик Нада Колунџија (два „за“);
* којим се после члана 6. додаје члан 6а, који су заједно поднели народни посланици

Сузана Грубјешић, Млађан Динкић, Весна Ковач и Славица Савељић (један „за“);

* на члан 7, који је поднела народни посланик Теодора Влаховић (два „за“).

III

 На основу члана 157. став 6. и члана 161. став 1. Пословника Народне скупштине, Одбор је поднео је амандман на члан 2. Предлога закона о умањењу нето прихода лица у јавном сектору (десет „за“):

АМАНДМАН

 У Предлогу закона о умањењу нето прихода лица у јавном сектору (у даљем тексту: Предлог закона), у члану 2. став 1. тачка 4) после речи: „накнаду за рад” додају се речи: „финансирану из средстава тог исплатиоца прихода или другог лица из јавног сектора”.

Образложење

 С обзиром на то да је циљ Предлога закона смањење расхода у буџету Републике Србије, потребно је прецизније дефинисати друга примања запослених у јавном сектору у смислу да се у ова примања не урачунавају накнаде за рад чији извор финансирања није јавни сектор.

 Представник предлагача закона на седници Одбора је прихватио амандман Одбора.

 За известиоца Одбора на седници Народне скупштине одређена је Весна Ковач, председник Одбора.

**Једанаеста тачка дневног реда** - ПРЕДЛОГ ЗАКОНА О ИЗМЕНАМА ЗАКОНА О ВРАЋАЊУ ОДУЗЕТЕ ИМОВИНЕ И ОБЕШТЕЋЕЊУ

 Одбор је размотрио амандмане поднете на Предлог закона. У претресу у појединостима су учествовали Драган Томић, Верољуб Арсић, Божидар Ђелић и Лазар Крстић. Истакнуто је да се у међународој финансијској заједници високо вреднује поштовање својинских права и да одлагање примене Закона о реституцији неће наићи на разумевање грађана. Изнето је и мишљење да је начин утврђивања вредности одузете имовине споран, јер данашње стање те имовине није адекватно, те номиналне вредности одузете имовине нису исте сада, као у време када су одузете. Основни мотив да се сачека са применом Закона је утврђивање паравичне накнаде оштећенима.

 Верољуб Арсић је Одбору предложио да поднесе амандман на члан 1. Предлога закона. Предлог је образложио чињеницом да је утврђивање коефицијента проблематично и да ће померање рока допринети утврђивању реалних вредности одузете имовине и допринети правичнијем обештећењу.

 Након претреса у појединостима, Одбор је поднео Народној скупштини следећи

И З В Е Ш Т А Ј

I

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама Закона о враћању одузете имовине и обештећењу.

Oдбор је одлучио да предложи Народној скупштини **да одбије** следеће амандмане:

* на члан 1, који је поднео народни посланик Божидар Ђелић (три „за“);
* на члан 1, који је поднео народни посланик Срђан Миливојевић (два „за“).

II

 На основу члана 157. став 6. Пословника Народне скупштине, Одбор за финансије, републички буџет и контролу трошења јавних средстава поднео је амандман на члан 1. Предлога закона о изменама Закона о враћању одузете имовине и обештећењу (осам „за“):

АМАНДМАН

 У Предлогу закона, у члану 1, став 2. речи: „1. јануара“ замењују се речима: „31.марта“ .

О б р а з л о ж е њ е

 Предложеним амандманом мења се рок почетка исплате аконтације обештећења

имајући у виду да се коефицијент обештећења, сагласно члану 31. Закона, утврђује у марту 2015.године.

 Представник предлагача закона на седници Одбора је прихватио наведени амандман Одбора.

 За известиоца Одбора на седници Народне скупштине одређена је Весна Ковач, председник Одбора.

 Седница је видео и тонски снимљена.

 Седница је закључена у 20,05 часова.

 СЕКРЕТАР ПРЕДСЕДНИК

 Милена Сандић Весна Ковач